PTTจับมือ34องค์กร-ชุมชน พัฒนาคุ้งบางกะเจ้า
PTT สานพลังร่วม 34 องค์กรและชุมชน พัฒนาคุ้งบางกะเจ้า พร้อมนำทัพฟื้นฟูพื้นที่สีเขียวให้คงอยู่ยั่งยืนตามแนวพระราชดำริ ณ สวนสุขภาพลัดโพธิ์ ต.ทรงคนอง อ.พระประแดง จ.สมุทรปราการ
26 ก.ค. 2561

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT และคณะผู้บริหารภาครัฐ เอกชน รวมกว่า 34 องค์กร พร้อมผู้แทนชุมชนท้องถิ่น ร่วมเปิดตัวโครงการ OUR Khung Bang Kachao พร้อมประกาศตัวอาสาเป็นหัวหน้าคณะทำงานด้านการพัฒนาพื้นที่สีเขียว รักษาคุ้งบางกะเจ้าให้คงความเป็นพื้นที่สีเขียวขนาดใหญ่ใกล้กรุง โดยมี ดร.สุเมธ ตันติเวชกุล เลขาธิการมูลนิธิชัยพัฒนา ในฐานะประธานคณะกรรมการกำกับการดำเนินงานพัฒนาพื้นที่คุ้งบางกะเจ้าสู่ความยั่งยืน ให้เกียรติเข้าร่วมงาน ณ สวนสุขภาพลัดโพธิ์ ต.ทรงคนอง อ.พระประแดง จ.สมุทรปราการ
ทั้งนี้ คุ้งบางกะเจ้า เป็นพื้นที่สร้างอากาศบริสุทธิ์ ให้คนกรุงเทพฯ ซึ่งพระบาทสมเด็จพระเจ้าอยู่หัวรัชกาลที่ 9 ทรงมีพระราชดำริไว้ให้ทำการอนุรักษ์พื้นที่นี้สำหรับเป็นพื้นที่สีเขียวของกรุงเทพมหานครและปริมณฑล